নীতীশের শপথে মোদির ‘গামছা’ সেলিব্রেশন! বিহারে কী বার্তা NDA-র?

ওয়েব ডেস্ক: দশমবারের জন্য বিহারের মুখ্যমন্ত্রী (Bihar CM) হিসেবে শপথ নিলেন নীতীশ কুমার (Nitish Kumar)। মঙ্গলবার পাটনার ঐতিহাসিক গান্ধী ময়দানে মুখ্যমন্ত্রী ও মন্ত্রিসভার শপথগ্রহণ অনুষ্ঠানকে ঘিরে উৎসবের আবহ সৃষ্টি হয়। হাজার হাজার মানুষ ‘গামছা’ এবং নীতীশ-মোদীর ছবি সহ প্ল্যাকার্ড হাতে ভিড় জমান ময়দানে। অনুষ্ঠানে উপস্থিত ছিলেন প্রধানমন্ত্রী নরেন্দ্র মোদি (Narendra Modi) এবং এনডিএ-র (NDA) শীর্ষ নেতারা।

তবে নীতীশ এবং বিহারের মন্ত্রিসভার শপথগ্রহণ অনুষ্ঠানে নজর কাড়েন প্রধানমন্ত্রী নরেন্দ্র মোদি। বিশেষ করে তাঁর ‘গামছা’ উঁচিয়ে অভিবাদন জানানো (Modi’s Gamcha Celebration) মন জয় করে বিহারবাসীর। কারণ নির্বাচনে জয়ের দিন দিল্লির বিজেপি সদর দফতরেও মোদিকে একইভাবে গামছা নিয়ে সেলিব্রেশন করতে দেখা গিয়েছিল। তাই এদিন মোদিকেও পাল্টা গামছা নাড়িয়ে সাড়া দেয় সভায় উপস্থিত সমর্থকরা।

আরও পড়ুন: নীতীশের মন্ত্রিসভায় কে কোন মন্ত্রী হলেন? দেখে নিন এক নজরে

বৃহস্পতিবার গান্ধী ময়দানে মোট ১৯ জন বিধায়ক শপথ নেন। প্রথমেই মন্ত্রী হিসেবে শপথ নেন বিজেপি নেতা সম্রাট চৌধুরী, বিজয় সিনহা এবং দিলীপ জয়সওয়াল। রাজনৈতিক বিশেষজ্ঞদের মতে, অভিজ্ঞ নেতৃত্বদের দিয়ে মন্ত্রিসভা গঠনের মাধ্যমে স্থায়ী এবং শক্তিশালী প্রশাসন গড়ার বার্তা দিলেন মুখ্যমন্ত্রী নীতীশ কুমার।

উল্লেখ্য, এই নির্বাচনে এনডিএ মোট ২০২টি আসন পেয়েছে। এর মধ্যে জেডিইউ একাই জিতেছে ৮৫টি আসন। দীর্ঘ রাজনৈতিক কেরিয়ারে নীতীশ কুমার ইতিমধ্যেই দেশের অন্যতম দীর্ঘতম মেয়াদকালীন মুখ্যমন্ত্রী। পূর্ণ পাঁচ-বছরের এই মেয়াদ শেষ করতে পারলে তিনি সিকিমের প্রাক্তন মুখ্যমন্ত্রী পবন চামলিংয়ের রেকর্ডকেও ছাড়িয়ে যাবেন।

দেখুন আরও খবর:

The post নীতীশের শপথে মোদির ‘গামছা’ সেলিব্রেশন! বিহারে কী বার্তা NDA-র? first appeared on KolkataTV.