নীতীশকেই মুখ্যমন্ত্রী করবে NDA! BJP-র ঝুলিতে মন্ত্রিসভার ক’টি পদ?

ওয়েব ডেস্ক: বিহারে (Bihar Assembly Election) বিপুল জয় পেয়েছে এনডিএ (NDA)। জেডিইউ-এর (JDU) হাত ধরে সে রাজ্যে সবথেকে বেশি আসন পেয়েছে বিজেপি (BJP)। সেই কারণে নীতীশ কুমারের (Nitish Kumar) ফের মুখ্যমন্ত্রী হওয়া নিয়ে তৈরি হয়েছিল সংশয়। কিন্তু শেষমেশ নীতীশই হচ্ছেন বিহারের পরবর্তী মুখ্যমন্ত্রী- সম্প্রতি সূত্র মারফত এই খবরই সামনে এল। দিল্লিতে কেন্দ্রীয় স্বরাষ্ট্রমন্ত্রী অমিত শাহের (Amit Shah) সঙ্গে বৈঠকে মন্ত্রিসভার (Bihar Cabinet) রূপরেখা চূড়ান্ত হওয়ার পর তিন দিনের মধ্যেই সরকার গঠনের প্রক্রিয়া সম্পূর্ণ হবে বলে জানা গিয়েছে এনডিএ শিবির সূত্রে।

সূত্রের খবর, প্রধানমন্ত্রী নরেন্দ্র মোদির (Narendra Modi) চূড়ান্ত সময়সূচির উপর নির্ভর করে ১৯ বা ২০ নভেম্বর শপথগ্রহণ অনুষ্ঠান হতে পারে। পাটনার গান্ধী ময়দানে ইতিমধ্যেই এই অনুষ্ঠানের প্রস্তুতি শুরু হয়ে গিয়েছে। অনুষ্ঠানে উপস্থিত থাকতে পারেন প্রধানমন্ত্রী মোদি, একাধিক কেন্দ্রীয় মন্ত্রী, এনডিএ শাসিত রাজ্যের মুখ্যমন্ত্রী-উপমুখ্যমন্ত্রীরা এবং জোটসঙ্গী দলের শীর্ষ নেতৃত্বরা।

আরও পড়ুন: জেলে বসেই বিপুল ভোটে জিতলেন নীতীশের দলের এই ‘বাহুবলী’ প্রার্থী

এদিকে বিহার বিধানসভা গঠনের জন্য আজ থেকেই শুরু হয়েছে প্রক্রিয়া। নির্বাচন কমিশন বিহারের রাজ্যপাল আরিফ মহম্মদ খানের কাছে চূড়ান্ত ফলাফল পেশ করবে। এরপরই শেষ হবে আদর্শ আচরণবিধির কার্যকাল। এদিকে নীতীশ কুমার মন্ত্রিসভার বৈঠক ডেকেছেন সোমবার। ওই বৈঠকে বিদায়ি বিধানসভার অবসানের প্রস্তাব অনুমোদিত হতে পারে। এরপর মুখ্যমন্ত্রী রাজ্যপালের কাছে ইস্তফা জমা দেবেন, যা নতুন সরকার গঠনের পথ খুলে দেবে।

জানা গিয়েছে, দিল্লির বৈঠকে এনডিএ-র মন্ত্রিসভার ফর্মুলা ঠিক হয়েছে। ‘ছয় বিধায়ক পিছু এক মন্ত্রী’— এই সমীকরণে মন্ত্রক বণ্টন হচ্ছে বলে সূত্রের খবর। বিশ্লেষকদের মতে, বিজেপি পেতে পারে ১৫-১৬টি মন্ত্রিসভা পদ, নীতীশের দল পেতে পারে ১৪টি পদ এবং চিরাগ পাসওয়ানের দল পেতে পারে ৩টি পদ। জিতনরাম মাঞ্জির হিন্দুস্তানি আওয়াম মোর্চা এবং উপেন্দ্র কুশওয়াহার আরএলএসপি— উভয় দল থেকে একজন করে মন্ত্রী অন্তর্ভুক্ত হওয়ার সম্ভাবনা রয়েছে বলেই খবর।

দেখুন আরও খবর:

The post নীতীশকেই মুখ্যমন্ত্রী করবে NDA! BJP-র ঝুলিতে মন্ত্রিসভার ক’টি পদ? first appeared on KolkataTV.