BJP-র থেকে কম আসন পেয়েও কি বিহারের মুখ্যমন্ত্রী হবেন নীতীশ?

ওয়েব ডেস্ক: বিহার বিধানসভা নির্বাচনে (Bihar Assembly Election) ফের বাজিমাত করেছেন নীতীশ কুমার (Nitish Kumar)। তবে এনডিএ-র (NDA) বিপুল জয়ের নেপথ্যে বিজেপির (BJP) অবদান অনেকটাই। কারণ এবার জেডিইউ (JDU) নয়, আসন সংখ্যার দিক থেকে বিহারের প্রথম দল হয়েছে বিজেপি। সেই কারণেই কি এবার নীতীশের কুরসি নিয়ে পড়বে টানাটানি? ভোটের আগে প্রচারের মুখ হিসেবে তিনি থাকলেও ভোটের পর ছবিটা অনেকাংশে বদলে গিয়েছে। নীতীশ কি হচ্ছেন বিহারের মুখ্যমন্ত্রী (Bihar CM)? সমীকরণটা একটু দেখে নেওয়া যাক।

শুক্রবার বেলার দিকে যখন বিহারে এনডিএ-র জয়ের ছবিটা স্পষ্ট হয়, তখনই জেডিইউ-র তরফে একটি পোস্ট করা হয়, যেখানে স্পষ্টভাবে লেখা ছিল— “অভূতপূর্ব এবং অতুলনীয়। নীতীশ কুমার বিহারের মুখ্যমন্ত্রী ছিলেন, আছেন এবং থাকবেন।” এই বার্তা প্রকাশ্যে আসতেই নীতীশের দশমবার মুখ্যমন্ত্রী হওয়া নিয়ে জল্পনা শুরু হয়ে যায়। কিন্তু কয়েক ঘণ্টার মধ্যেই হঠাৎ সেই পোস্ট ডিলিট করে দেয় দল। আর সেখান থেকেই উঠছে নতুন প্রশ্ন— নীতীশ বিহারের মুখ্যমন্ত্রী হবেন তো?

আরও পড়ুন: জেলে বসেই বিপুল ভোটে জিতলেন নীতীশের দলের এই ‘বাহুবলী’ প্রার্থী

কেন সন্দেহ বাড়ছে? আসলে বিজেপি ভোটের আগেই জানিয়ে দিয়েছিল যে, এনডিএ জিতলে মুখ্যমন্ত্রী হবেন নীতীশ কুমার। জেডিইউ-ও সেই বার্তা অনুযায়ী আগেই আত্মবিশ্বাসী পোস্ট করেছিল। কিন্তু ফলাফলের নিরিখে জেডিইউ-এর থেকে বেশি আসন পেয়েছে বিজেপি। আর এই শক্তির সমীকরণেই অনেকে অনুমান করছেন, বিজেপি হয়তো এবার অন্য মুখকে সামনে আনতে পারে।

এখন প্রশ্ন হচ্ছে যে, মহারাষ্ট্র মডেল কি বিহারেও আসছে? রাজনৈতিক বিশ্লেষকদের একাংশের মত, বিহারেও মহারাষ্ট্রের ২০২৪ সালের ছবির পুনরাবৃত্তি দেখা যেতে পারে। তবে এক্ষেত্রে বিহারের ভোটব্যাঙ্ক এবং নীতীশের ট্র্যাক-রেকর্ড নিয়েও ভাববে বিজেপি। কারণ, নীতীশের সমর্থন ছাড়া বিহারে বিজেপির সরকার গড়া প্রায় অসম্ভব। সেই কারণে অনেকেই মনে করছেন, নীতীশকেই মুখ্যমন্ত্রীর কুরসিতে বসাবে এনডিএ।

দেখুন আরও খবর: